DA Den Europæiske Unions Tidende C 109/12

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

2013/C 109/08

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ANSØGNING OM ÆNDRING

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevareralimenticios (2)

ANSØGNING OM ÆNDRING I HENHOLD TIL ARTIKEL 9

»RASCHERA«

EF-Nr.: IT-PDO-0217-0023-31.05.2011

BOB ( X ) BG ( )

1. Afsnit i varespecifikationen, som berøres af ændringen

—  Produktets betegnelse — ☒ Varebeskrivelse — ☒ Geografisk område —  Bevis for oprindelse — ☒ Produktionsmetode —  Tilknytning — ☒ Mærkning —  Krav i nationale bestemmelser —  Andet (angives nærmere)

2. Type ændring(er)

—  Ændring af enhedsdokument eller resuméark — ☒ Ændring af varespecifikationen for en registreret BOB eller BGB, for hvilken hverken enhedsdokumentet eller resuméet er offentliggjort —  Ændring af en varespecifikation, hvor der ikke kræves ændring af det offentliggjorte enhedsdokument (artikel 9, stk. 3, i forordning (EF) nr. 510/2006) —  Midlertidig ændring af varespecifikationen, fordi de offentlige myndigheder har indført obligatoriske sundheds- eller plantesundhedsforanstaltninger (artikel 9, stk. 4, i forordning (EF) nr. 510/2006)

3. Ændring(er)

3.1. Beskrivelse

Af forbrugerhensyn slettes beskrivelsen »semigrasso« (halvfed). Det skyldes, at den delvise skumning i overensstemmelse med den gældende varespecifikation var frivillig, hvilket kunne vildlede forbrugeren med hensyn til produktets reelle sammensætning.

I henhold til den oprindelige varespecifikation vejer en rund »Raschera« 7-9 kg og firkantede oste 8-10 kg.

De anførte mål var som følger:

— rund »Raschera«: 35-40 cm i diameter, 7-9 cm i højden, let konveks form med mulige ujævnheder i de to flader som følge af fremstillingsmetoden

— firkantet »Raschera«: siderne måler 40 cm i længden og 12-15 cm i højden.

Mindstevægten er ændret til 5 kg for rund »Raschera« og 6 kg for firkantet »Raschera«. Den runde ost kommer følgelig til at måle 30-40 cm i diameter og 6-9 cm i højden. Siderne på den firkantede ost kommer til at måle 28-40 cm og højden 7-15 cm.

Det vurderes, at denne ændring var nødvendig som følge af efterspørgslen (husstandene er blevet mindre) fra både forbrugere og handlende, der fortrinsvist ønskede en mindre ost, uden at det endelige produkt blev ændret.

Det bør desuden præciseres, at de angivne mål og vægt svarer til de minimumsværdier, der registreres i den første del af modningsprocessen, og at disse mål reduceres betydeligt efter lang tids modning.

Det bør yderligere præciseres, at skorpen ikke er beregnet til konsum, og af forbrugerhensyn og med henblik på at give en mere passende produktbeskrivelse oplyses det, at der kan forekomme rødlige pletter på ostens overflade, men at dette ikke altid er tilfældet.

3.2. Produktionsmetode

Varespecifikationen indeholdt ikke oplysninger om dyrefoder fra det afgrænsede produktionsområde, og det præciseres derfor med henblik på at påvise tilknytningen til området, at foder fra produktionsområdet skal udgøre hovedparten af den daglige fodermængde.

Derudover er det besluttet, at det er rimeligt at tillade brug af ensilage af hensyn til kravet om at bevare en tilknytning til det afgrænsede område — især i perioder, hvor det er svært at skaffe frisk foder til dyrene, og nu da nye teknikker gør det muligt at opbevare foderet i lange perioder.

Sluttelig præciseres det, at for at bevare tilknytningen til produktionsområdet skal dyrene under opdræt have adgang til det fri.

Den nuværende varespecifikation præciserer ikke, om der bruges råmælk eller varmebehandlet mælk, og det er derfor besluttet (bl.a. for at sikre en passende kontrol), at der både kan anvendes råmælk og varmebehandlet mælk. Dette har i øvrigt altid været praksis ved fremstilling af »Raschera«.

Der er i de seneste år sket en generel forbedring af mælkens mikrobiologiske egenskaber, hvilket har mindsket antallet af bakterier betydeligt og i nogle tilfælde resulteret i problemer med koagulering og modning. For at løse det problem, kan der bruges mælkesyrebakterier og/eller naturlige mælkesyrekulturer.

Derudover er den maksimale koaguleringstemperatur hævet fra 30 til 36 °C.

Brugen af mælkesyrebakterier og/eller naturlige mælkesyrekulturer, såsom syrevækkere, gør det muligt at danne de små karakteristiske huller i ostemassen.

Efter flere år med stikprøvekontrol har man fundet ud af, at koaguleringstemperaturen i visse tilfælde burde være højere for at fremme udviklingen af mælkesyrebakterierne og den syredannelse, der er nødvendig for den rette koagulering og modning.

Desuden har man fundet det hensigtsmæssigt at præcisere, at den maksimale forarbejdningstid forud for saltning er syv dage.

Traditionelt tørsaltes produktet i to omgange. Man har dog fundet ud af, at det fremmer en mere ensartet skorpedannelse at lægge osten i en saltlage, før den tørsaltes, da dette giver den et udseende, som både forbrugerne og de handlende bedre kan lide.

3.3. Geografisk område

Af forbrugeroplysningshensyn, for at bevare den nære tilknytning til området og af kontrolhensyn har man fundet det rimeligt at fastsætte, at ost, der er produceret i mindst 900 meters højde, også skal modnes i de angivne kommuner for at kunne bære betegnelsen »d'Alpeggio« (fra Alperne).

3.4. Mærkning

Med henblik på at garantere produktets ægthed og lettere at kunne identificere osten »Raschera« på markedet, er det nødvendigt at udstyre den med et overensstemmelsesmærke i form af en papiretiket og et identifikationsmærke, der ved afsætning placeres i midten på en af de to store flader.

3.5. Øvrigt

Der er tilføjet supplerende oplysninger vedrørende afsætning til konsum samt udskæring og emballering, som er tilladt uden for produktionsområdet.

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevareralimenticios (3)

»RASCHERA«

EF-Nr.: IT-PDO-0217-0023-31.05.2011

BOB ( X ) BG ( )

1. Betegnelse

»Raschera«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.3: Oste

3.2. Beskrivelse af produktet med betegnelsen i punkt 1

Beskrivelse: »Raschera« er en fed ost af presset ostemasse, fremstillet på komælk. Der kan tilføjes fåre- eller gedeost i små mængder.

Det færdige produkt skal have følgende egenskaber:

— Form: cylindrisk eller firkantet med glatte flader.

— Mål: — rund »Raschera«: 30-40 cm i diameter med en lettere konveks kant på 6-9 cm — firkantet »Raschera«: siderne må måle mellem 28 og 40 cm og 7 til 15 cm i højden.

— Vægt: — rund »Raschera«: 5-9 kg — firkantet »Raschera«: 6-10 kg.

— Skorpe: tynd, grå og/eller rødlig, nogle gange med et gulligt islæt, elastisk, glat og ensartet. Der kan opstå røde pletter, som bliver kraftigere i løbet af modningen. Skorpen er ikke beregnet til konsum.

— Ostemassens struktur: overvejende fast, elastisk med små, spredte og uregelmæssige huller.

— Ostemassens farve: hvid eller elfenbenshvid.

— Smag: mild, delikat og med en særlig duft. Smagen bliver mere krydret og fyldig med alderen.

— Fedtindhold i tørstof: mindst 32 %.

Størrelse og vægt svarer til de værdier, der angives ved første modning.

Osten kan både sælges hel og udskåret, i portioner eller emballeret. Udskæring og endelig emballering er tilladt uden for produktionsområdet.

3.3. Råvarer (kun for forarbejdede produkter)

Komælk, eventuelt tilsat en mindre mængde fåre- eller gedemælk, salt og osteløbe.

Mælken kommer fra dyr, der er opdrættet i det geografisk afgrænsede område.

Dyrene skal have adgang til det fri.

3.4. Foder (kun for produkter af animalsk oprindelse)

Foderet til kvæg og eventuelt også til får og geder består hovedsageligt af frisk grøntfoder eller ensilage eller endda af tørfoder fra græsarealer og blandede kornarter fortrinsvist fra det geografisk afgrænsede område.

3.5. Specifikke etaper af produktionen, som skal finde sted i det afgrænsede geografiske område

Mælk, der anvendes til »Raschera«, skal komme fra dyr, der opdrættes inden for det geografisk afgrænsede område.

Det samme gælder for fremstilling og forarbejdning af mælken.

Der malkes mindst to gange dagligt. Af hygiejnehensyn varmebehandles mælken, og der kan desuden tilsættes mælkesyrebakterier og/eller naturlige mælkesyrekulturer. Osteløben tilsættes inden koagulering ved en temperatur på mellem 27 og 36 °C.

Der anvendes en særlig metode under forarbejdningen, som ikke må vare mere end syv dage. I løbet af disse syv dage presses osten og placeres i henholdsvis cylindriske eller firkantede forme.

Derefter tørsaltes det forarbejdede produkt (dette sker som regel i to omgange), men kan forud herfor have været i saltlage. Osten modnes efterfølgende i mindst en måned.

3.6. Særlige regler vedrørende udskæring, rivning eller emballering osv.

—

3.7. Særlige mærkningsregler

Overensstemmelsesmærket består af en papiretiket (25 cm i diameter for den runde ost og 25 cm langt for den firkantede ost på en grøn baggrund for den normale produktion og på gul baggrund for alpeudgaven »d'Alpeggio«) og et identifikationsmærke, der ved afsætning placeres i midten på en af de to store flader. Produktet kan kun afsættes på markedet under den beskyttede oprindelsesbetegnelse »Rashera«, når det er mærket i overensstemmelse med ovenstående.

Papiretiketten kan fæstnes med lim til fødevarebrug.

Logoet for den oprindelsesbeskyttede ost »Raschera« udgøres af en stiliseret form af bogstavet »r«. Bogstavet »a« er indsat i det stiliserede »r« for »Raschera d'Alpeggio«.

De to logoer gengives på messingskilte, der anvendes til at mærke produktet, og består ganske enkelt af mærket og mejeriets og lagringsvirksomheden identifikationsnummer (tre cifre under bogstavet »r«). Det samme logo (uden identifikationsnummeret) gengives på papiretiketterne og skal fremgå i markedsføringstilladelsen for det udskårne produkt.

4. Præcis afgrænsning af det geografiske område

Produktions- og forarbejdningsområdet omfatter hele Cuneo-provinsen.

Runde og firkantede »Raschera«, der er produceret og forarbejdet mindst 900 meter over havets overflade i kommunerne

— Frabosa Soprana, Frabosa Sottana, Garessio (gælder kun Valcasotto), Magliano Alpi (for den del, der grænser op til Ormea), Montaldo Mondovì, Ormea, Pamparato, Roburent, Roccaforte Mondovì,

og som er fremstillet af mælk fra disse kommuner, kan bære betegnelsen »d'Alpeggio«.

5. Tilknytning til det geografiske område

5.1. Det geografiske områdes egenart

Græsmarkerne i de maritime alper har et regnfuldt klima på grund af den geografiske placering mellem Det Liguriske Hav og Posletten. Som følge heraf og fordi det nærliggende hav påvirker temperaturen en smule i positiv retning, har området en rig fauna med mange forskellige arter af stor botanisk interesse. Græsarterne er så varierede, at den mælk, der kommer fra dyr, der har græsset på de pågældende enge, har en helt særlig smag og aroma. Det bakkede område ved foden af bjergene og tæt på den alluviale Cuneo-slette er ligeledes påvirket af det maritime klima og jordbundsforholdene, og jorden er således blød og naturligt meget frugtbar, hvilket gør det muligt at dyrke store mængder græs og hø med et højt indhold af næringsstoffer. Som det er typisk for middelhavsområdet, skinner solen meget, og området nyder desuden godt af de mere kontinentale temperatursving samt påvirkningen fra havet. Den ensilage og det korn, der gives som foder til kvæget, bidrager til, at produktet får en høj næringsværdi i kraft af mælkens høje kvalitet. Cuneo-provinsen har altid udmærket sig ved de særlige jordbunds- og klimaforhold, hyrdernes (malgari) og ostemagernes velrenommerede fagkundskaber, de mange små og mellemstore osterier, der er spredt ud over Cuneo-sletten, og ikke mindst fordi forbrugerne efterspørger og genkender traditionsrige produkter som »Raschera«.

5.2. Produktets egenart

»Raschera« udmærker sig ved sin tynde og elastiske grå eller grågullige skorpe, der kan udvikle rødlige pletter, hvilket især gør sig gældende for osten med betegnelsen »d'Alpeggio« på grund af visse skimmelsvampe. Ostemassen er overvejende fast med små spredte og uregelmæssige huller. Smagen er fin og mild med en karakteristisk aroma (med en duft af bjerggræs for alpeostens vedkommende), og efter længere tids modning bliver smagen en smule krydret og endnu mere velsmagende. Sluttelig bliver ostens firkantede form nemt genkendt af forbrugerne. Den firkantede ost udkonkurrerer desuden den runde ost, der udgør under 3 % af den samlede produktion.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Ostens særlige kendetegn skyldes mælkens høje kvalitet. Mælken, der udelukkende kommer fra Cuneo-provinsen, og som forarbejdes efter lokale metoder, samt modningen i naturlige grotter eller i klimatiserede kamre, som til fulde genskaber de naturlige grotters fugt- og varmeforhold, påvirker i høj grad slutproduktets kvalitet.

Ostens smag skyldes altså mælkens høje kvalitet. Den mælk, der bruges til fremstilling af »Rascherea« kendetegnes ved de mange forskellige græstyper, hvoraf nogle er endemiske for området, som bruges til foder.

De forarbejdningsmetoder der anvendes til fremstilling af »Raschera« er knyttet til menneskelige faktorer i området. Det drejer sig om kendskabet til brugen af osteløbe af animalsk oprindelse, som traditionelt bruges af lokalproducenterne til koagulering af mælken, samt den fagkundskab, som ostemagerne har udviklet inden for æltning og udskæring af ostekornene. Ostemassen æltes, indtil der opstår ostekorn på størrelse med majskorn. Når denne etape udføres ordentligt, bidrager den til, at der dannes en elastisk struktur og små huller i ostemassen under modningen.

Modningen sker i naturlige grotter eller i klimatiserede kamre, hvor de naturlige grotters fugt- og varmeforhold er genskabt. Disse forhold har en betydelig indvirkning på udviklingen af skimmelsvampe i skorpen og på skorpens tykkelse og elasticitet.

I mere end hundrede år har »Raschera« været et produkt typisk for Mondovì-egnen. Senere bredte produktionen sig til Cuneo-sletten, fordi flere bedrifter i perioder med dårligt vejr vandrede dertil for at græsse. Som følge deraf har folk især i landområderne altid brugt begrebet »raschera« om oste af særlig høj kvalitet.

Alle disse forhold gør tilsammen »Raschera« til et produkt, der efterspørges hele året, og som har vundet befolkningens hjerter i Piemonte.

Henvisning til offentliggørelsen af varespecifikationen

(artikel 5, stk. 7, i forordning (EF) nr. 510/2006) (4)

De italienske myndigheder indledte den nationale indsigelsesprocedure med offentliggørelsen af forslaget om ændring af betegnelsen »Raschera« i Gazzetta Ufficiale (den italienske statstidende) nr. 280 af 30. november 2010.

Den konsoliderede udgave af varespecifikationen kan ses på dette websted:

http://www.politicheagricole.it/flex/cm/pages/ServeBLOB.php/L/IT/IDPagina/3335

eller ved at gå direkte til hjemmesiden for ministeriet for landbrug, fødevarer og skovbrug (http://www.politicheagricole.it), klikke på »Qualità e sicurezza« (øverst i skærmens højre side) og herefter på »Disciplinari di Produzione all’esame dell’UE«.

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet ved forordning (EU) nr. 1151/2012.

(3) Erstattet ved forordning (EU) nr. 1151/2012.

(4) Se fodnote 3.